Document ID: /roh_data/filtered/fineweb-2-filterrobots_roh.jsonl.gz/29284

Var 28% dals daners sajan ids a favur da l’Ospital chantunal a Cuira, 28% als ulteriurs ospitals e 29% a las clinicas da reabilitaziun e psichiatria. Ils ulteriurs daners, vul dir 8% èn ids a las chasas d'attempads e 3% a la spitex. Quai ha communitgà il manader da l’Uffizi da sanadad Rudolf Leuthold envers la FMR.
Tenor Leuthold sa basan questas prestaziuns dentant sin il dretg d'urgenza e na possian ord quest motiv betg vegnir prolungadas. Co vinavant suenter ch'il dretg va a la fin, na saja anc betg cler.
Credit da corona per ospitals
Avant in onn avevan la regenza ed il Cussegl grond concedì in credit da 59 milliuns francs; 5 milliuns per cuvrir expensas supplementaras, sco per exempel material, e 54 milliuns per cuvrir custs da tractaments ed operaziuns ch'ils ospitals n'han betg dastgà far durant il lockdown.
Ils daners sajan vegnids duvrads urgentamain, uschiglio fissan ils ospitals stads periclitads en lur existenza, ha ditg Daniel Derungs, il gestiunari da l'Uniun grischuna da chasas d'attempads ed ospitals envers la FMR. Bunamain tut ils ospitals, e per l'emprima giada er l'Ospital chantunal, hajan nudà l'onn passà in deficit.
Ord l'archiv: